《双龙湫歌》
清代·郦滋德

仙人身披芙蓉裘，笑骑白鹤阆山头。手中绿玉九节杖，下窥瀑布双龙湫。

东湫老龙寒方蛰，殷雷漰渤起虚室。珠帘千尺挂秋风，倒卷寒光泻斜日。

西湫亦是龙所宫，一潭皎洁正当中。冷猿抱月啸青雨，喷云吐雾连鸿濛。

匹练古今长不改，神物护持烦真宰。蓬莱三度早扬尘，眼中还见双湫在。

天孙箫鼓彩霞开，明珰玉女春徘徊。回头大笑人间世，短歌一曲归去来。

作者简介：清浙江诸暨人，字昌言，号黄芝。工诗。留心乡邦文献，辨明流派，曾辑有《诸暨诗存》。另有《半情居集》。